
На основу члана 138. став 1. Устава Републике Србије („Сл. гласник РС“ бр. 98/06) и члана 1. став 1. и члана 31. став 2. Закона о Заштитнику грађана („Сл. гласник РС“ бр. 79/05 и 54/07) у поступку контроле законитости и правилности рада Републичког геодетског завода,  покренутом  по притужби А.А., Заштитник грађана,

У Т В Р Ђ У Ј Е

Републички геодетски завод поступио је супротно закону, правилима управног поступка и принципима добре управе, тиме што није благовремено и ефикасно предузимао мере и активности у предмету број 952-02-23-6134/2020, а што је за последицу имало одуговлачење поступка и изостанак на закону засноване одлуке по жалби на решење Службе за катастар непокретности Панчево број 952-02-9-111-10654/2020 од 26. 08. 2020. године.
На основу утврђених недостатака у раду, Заштитник грађана упућује Републичком геодетском заводу,
П Р Е П О Р У К Е

I

Републички геодетски завод ће, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова
 донети одлуку по жалби у предмету број: 952-02-23-6134/2020.
II

Републички геодетски завод  ће у свом будућем раду предузети све потребне мере како би се благовремено и ефикасно одлучивало у управним стварима, уз поштовање законом прописаних рокова. 

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантног доказа на основу којег се са сигурношћу може утврдити да је по препоруци  Заштитника грађана поступљено.

Р а з л о з и:

Заштитник грађана је дана 27. 04. 2021. године примио притужбу А.А. којом се изражава незадовољство због непоступања Републичког геодетског завода.
Из поднете притужбе произилази да до дана обраћања Заштитнику грађана Републички геодетски завод није донео одлуку о жалби притужиље од 04. 09. 2020. године, на решење Службе за катастар непокретности Панчево број 952-02-9-111-10654/2020 од 26. 08. 2020. године. Притужилац  је навео да се 18. 01. 2021. године, обратио писаним путем Сектору за надзор и контролу Републичког геодетског завода, али да још увек није одлучено о  жалби.
Оцењујући наводе притужбе и приложену документацију, те чињеницу да је у конкретном случају реч о повреди принципа добре управе, Заштитник грађана је актом дел. бр. 12493  од 13. 05. 2021. године упутио Републичком геодетском заводу обавештење о примљеној притужби и затражио изјашњење о свим чињеницама и околностима значајним за утврђивање основаности притужбе.

Дописом 06 број: 07-986/2021-1 од 20. 05. 2021. године Републички геодетски завод, Сектор за правне послове обавестио је Заштитника грађана да у предмету број 952-02-23-6134/2020 још није донета одлука по жалби на решење Службе за катастар непокретности Панчево број 952-02-9-111-10654/2020, као и да ће Републички геодетски завод накнадно обавестити Заштитника грађана о доношењу другостепене одлуке, односно да ће копију исте доставити као доказ да су отклоњени пропусти на које је притужбом указано.
Полазећи од навода изјашњења органа, Заштитник грађана се актом дел. бр. 17695 од 29. 06. 2021. године поново обратио Републичком геодетском заводу са захтевом да достављање обавештења да ли је донета одлука по напред наведеном управном предмету.

Поступајући по захтеву Заштитника грађана, Републички геодетски завод доставио је изјашњење 06 број 07-986/2021-2 од 09. 07. 2021. године у којем се наводи да у предмету број 952-02-23-6134/2020 још није донета одлука по жалби на решење Службе за катастар непокретности Панчево број 952-02-9-111-10654/2020, као и да ће Републички геодетски завод накнадно обавестити Заштитника грађана о доношењу другостепене одлуке, односно да ће копију исте доставити као доказ да су отклоњени пропусти на које је притужбом указано
Уважавајући околност да је од изјашњења протекао одређени временски период а да је обавештење о доношењу одлуке изостало, Заштитник грађана се обратио Републичком геодетском заводу поново актом дел. бр. 23012 од 25. 08. 2021. године, од којег је дописом 06 број: 07-986/2021-4 од 09. 09. 2021. године обавештен да одлука у управном предмету број: 952-02-23-6134/2020 још увек није донета, те да ће орган, чим иста буде донета Заштитнику грађана доставити копију, као доказ да је отклоњен недостатак на који је притужилац указао предметном притужбом. Такође у свим напред наведеним изјашњењима Републички геодетски завод је указао Заштитнику грађана да се у року од два месеца решавају предмети по жалбама изјављеним против решења донетих у поступцима вођеним путем Е-шалтера у смислу Закона о поступку уписа у катастар непокретности и водова, док се у погледу осталих предмета тренутно решавају предмети формирани 2018. године, као и да је 2016. године, када је Републички геодетски завод преузео другостепену надлежност од Министарства грађевинарства, саобраћаја и инфраструктуре, кашњење у решавању предмета износило преко шест  година.

***

Закон о општем управном поступку
 у члану 174. прописује  да решење којим се одлучује о жалби издаје  без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.

Закон о поступку уписа у катастар непокретности и водова
 у члану 44. прописује да је Завод дужан да одлучи по жалби најкасније у року од 60 дана од дана предаје уредне жалбе.

Закон о државној управи
 у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се и њима постижу сврха и циљ закона.

Закон о  општем управном поступку у члану 7. прописује да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права  и правних интереса физичких лица, правних лица и других странака (начело ефикасности).

***

Органи јавне власти и јавни службеници увек делују у оквиру и на основу Устава, закона и других прописа и примењују правила и поступке прописане важећим прописима, старајући да се одлука по сваком захтеву донесе у разумном року, без одлагања, а у сваком случају најкасније у законом предвиђеном року. Поступак се мора водити без одуговлачења и са што мање трошкова за странку  и учесника у поступку, на начин да се изведу сви докази потребни за правилно и потпуно утврђивање чињеничног стања и доношење законите одлуке. Непоштовање законских рокова у одлучивању онемогућава несметано одвијање правног промета као и заштиту и остваривање имовинских права и економских интереса грађана.
Стандард добре управе не дозвољава нечињење и пасивност, већ тражи активан, ангажован став органа управе према обављању послова из свог делокруга и законито вршење тих послова ради остваривања циља због кога су органу дата јавна овлашћења. Недоношење одлуке по изјављеном правном средству представља незаконито и неефикасно поступање органа управе који у правном систему ствара правну несигурност, а код грађана оправдану сумњу у благовремен, ефикасан и непристрасан рад органа управе и његових запослених.

Сагледавајући наведене прописе и чињенице, а имајући у виду околност да Заштитник грађана до тренутка сачињавања ове препоруке од Републичког геодетског завода није добио обавештење да је донета одлука у управном предмету број 952-02-23-6134/2020, овај орган је утврдио  да је Републички геодетски завод, у конкретном случају пропустио да у законом предвиђеном року одлучи о жалби, чиме  је проузроковао повреду права притужиоца А.А.. Образложење Републичког геодетског завода, да се у року од два месеца решавају предмети по жалбама изјављеним против решења донетих у поступцима који се воде преко Е - шалтера Заштитник грађана не може прихватити основаним, јер исто није засновано на Закону, с обзиром да је чланом 44. Закона о поступку уписа у катастар непокретности и водова,  који прописује да је Завод дужан да одлучи по жалби најкасније у року од 60 дана од  дана предаје уредне жалбе,  јасно и недвосмислено прописан исти рок за одлучивање у свим поступцима по жалби, а не само по жалбама на решења донета у поступцима који су покренути преко Е – шалтера.

На основу утврђених чињеница и околности, Заштитник грађана је утврдио пропуст у правилности и законитости рада Републичког геодетског завода на штету остваривања права грађана и, сагласно члану 31. став 2. Закона о Заштитнику грађана
, упутио органу управе препоруке ради отклањања уочених недостатака у раду,  као и у циљу унапређења рада органа управе и спречавања сличних пропуста у будућности.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу,
- притужиљи,
- у списе предмета.
� „Сл. гласник РС“ бр. 41/2018, 95/2018, 31/2019 и 15/2020


� „Сл. гласник РС“ бр. 18/2016 и 95/2018 – аутентично тумачење 


� „Сл. гласник РС“  бр. 41/2018, 95/2018, 31/2019 и 15/2020  


� „Сл. гласник РС“ бр. 79/2002, 101/2007, 95/2010, 99/2014, 47/2018 и 30/2018 –     др. закон


� „Сл. гласник РС“ бр. 79/2005 i 54/2007

